Egyáltalán nem készül az Orbán-kormány az automatizáció és a mesterséges intelligencia kihívására - írja közleményében Ujhelyi István, az MSZP EP-képviselője. A közleményben felidézi az OECD előrejelzését, mely szerint a közeljövőben a foglalkozások tíz százaléka teljesen eltűnik, negyedüket pedig komolyan veszélyeztetik a robotok. Mint írja, ez mindenekelőtt a nőket fogja érinteni, mert az emberi munkaerő kétharmada a hivatalokban és az adminisztratív területen teljességgel feleslegessé válik; a legfejlettebb tizenöt országban minimum ötmillió munkahely szűnik majd meg 2020-ig. Idézi Varga Mihály nemzetgazdasági minisztert is, aki úgy számolt, hogy Magyarországon négyszázezer munkahely kerülhet veszélybe a digitális robbanás miatt.

A képviselő szerint a magyar kormány nemcsak nem készül a jövőre, hanem azzal ellentétesen cselekszik, lezüllesztve az oktatást és a kutatást, "külföldre kergetve" a tehetséges fiatalokat. Felrója továbbá, hogy nagyon alacsony a kompetenciamérések szerint a magyar fiatalok technológiai és digitális képzettsége. Mint írja, a szögesdrótkerítés és a "nacionalista bezárkózás" nem nyújt védelmet a negyedik ipari forradalom következményei ellen. Ujhelyi arra szólítja fel a kormányt, hogy cselekedjen, illetve készítsen világos akciótervet.